Odločba Komisije

z dne 11. februarja 2003

o določitvi okoljskih meril za podelitev znaka skupnosti za okolje sesalnikom

(notificirana pod dokumentarno številko K(2003) 114)

(Besedilo velja za EGP)

(2003/121/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje [1] in zlasti drugega pododstavka člena 6(1) Uredbe,

ob upoštevanju naslednjega:

(1) Po Uredbi (ES) št. 1980/2000 se znak Skupnosti za okolje lahko podeli proizvodu z značilnostmi, ki mu omogočajo, da znatno prispeva k izboljšanju glede ključnih okoljskih vidikov.

(2) Uredba (ES) št. 1980/2000 določa, da se posamezna merila znaka za okolje določijo po skupinah proizvodov.

(3) Ukrepi, predvideni s to odločbo, temeljijo na osnutku meril, ki jih je pripravil Odbor Evropske unije za znak za okolje, ustanovljen po členu 13 Uredbe (ES) št. 1980/2000.

(4) Ukrepi, predvideni s to odločbo, so v skladu z mnenjem odbora, ustanovljenega s členom 17 Uredbe (ES) št. 1980/2000 –

SPREJELA NASLEDNJO ODLOČBO:

Člen 1

Da bi se sesalniku podelil znak Skupnosti za okolje v skladu z Uredbo (ES) št. 1980/2000, mora sesalnik soditi v skupino proizvodov, opredeljeno v členu 2 te odločbe, in izpolnjevati merila iz Priloge.

Člen 2

Skupina proizvodov "sesalniki" zajema vse samostojne sesalnike, kot so cilindrični in pokončni sesalniki, primerne za sesanje prahu s površine vsaj 10 m2 na uporabo.

Skupina proizvodov ne vključuje brezžičnih ali baterijskih sesalnikov in centralnih sesalnih sistemov.

Člen 3

Za administrativne namene se tej skupini proizvodov dodeli kodna številka "23".

Člen 4

Ta odločba se uporablja od 1. aprila 2003 do 31. marca 2007. Če 31. marca 2007 niso sprejeta spremenjena merila, se ta odločba uporablja do 31. marca 2008.

Člen 5

Ta odločba je naslovljena na države članice.

V Bruslju, 11. februarja 2003

Za Komisijo

Margot Wallström

Članica Komisije

[1] UL L 237, 21.9.2000, str. 1.

--------------------------------------------------

PRILOGA

OKVIR

Cilji meril

Ta merila so namenjena zlasti spodbujanju:

- zmanjšanja poškodb okolja ali tveganj, povezanih z uporabo energije (globalno segrevanje, zakisljevanje, izčrpavanje neobnovljivih virov), z zmanjšanjem porabe energije,

- zmanjšanja poškodb okolja, povezanih z uporabo naravnih virov, s spodbujanjem trpežnosti ter možnosti recikliranja in vzdrževanja sesalnika (v nadaljnjem besedilu "proizvod"),

- zmanjšanja poškodb okolja ali tveganj, povezanih z uporabo nevarnih snovi, z zmanjševanjem uporabe takih snovi.

Merila spodbujajo izvajanje najboljše prakse (optimalna okoljska uporaba) in zvišujejo raven okoljske zavesti potrošnikov. Poleg tega označevanje plastičnih sestavnih delov spodbuja recikliranje.

Merila so določena na ravneh, ki spodbujajo označevanje sesalnikov, proizvedenih z majhnim vplivom na okolje.

Zahteve glede ocenjevanja in preverjanja

Posebne zahteve glede ocenjevanja in preverjanja so navedene za vsako posamezno merilo.

Kadar je to primerno, se lahko uporabljajo preskusne metode, drugačne od navedenih za vsako posamezno merilo, če njihovo enakovrednost prizna pristojni organ, ki ocenjuje vlogo.

Kadar je mogoče, je preskušanje treba opraviti v ustreznih akreditiranih laboratorijih ali laboratorijih, ki izpolnjujejo zahteve, izražene v standardu EN ISO 17025, in so usposobljeni za opravljanje ustreznih preskusov.

Kadar mora vlagatelj pristojnemu organu, ki ocenjuje vlogo, predložiti izjave, dokumentacijo, poročila o preskusih ali druga dokazila, da dokaže skladnost z merili, se šteje, da ti lahko izvirajo od vlagatelja in/ali njegovega/njegovih dobavitelja(-ev) in/ali njihovega/njihovih dobavitelja(-ev) itd., kakor je primerno.

Kadar je to primerno, pristojni organi lahko zahtevajo predložitev dokazne dokumentacije in lahko opravijo neodvisna preverjanja.

Pristojnim organom se priporoča, da pri ocenjevanju vlog in spremljanju izpolnjevanja meril upoštevajo uvedene priznane programe okoljskega ravnanja, kakršna sta EMAS ali ISO 14001 (opomba: izvajanje takih programov ravnanja se ne zahteva).

MERILA

1. Poraba energije in učinkovitost odstranjevanja prahu

(a) Po petih potegljajih po preprogi Wilton mora biti učinkovitost odstranjevanja prahu vsaj 70 % in poraba energije pod 345 Wh.

(b) Po enem potegljaju po trdi talni površini, določeni v točki 5.2 standarda EN 60312, mora biti učinkovitost odstranjevanja prahu vsaj 98 % in poraba energije pod 69 Wh.

Ocenjevanje in preverjanje: Za vsakega od gornjih meril (a)-(b) vlagatelj predloži poročilo o preskusu, v katerem je navedena količina odstranjenega prahu v skladu z EN 60312, pri sesanju s prazno vrečko ali posodo za prah (kakor je primerno). Trda talna površina mora biti iz neobdelane vezane plošče iz borovega lesa ali enakovredne plošče, debele vsaj 15 mm.

2. Trpežnost

(a) Življenjska doba motorja mora biti vsaj 550 ur.

Ocenjevanje in preverjanje: vlagatelj predloži poročilo o preskusu po preskusni metodi IEC 312, člen 19.1, ali EN 60312.

(b) Življenjska doba sesalne šobe mora biti vsaj 1000 vrtljajev bobna.

Ocenjevanje in preverjanje: vlagatelj predloži poročilo o preskusu po preskusni metodi IEC 312, člen 20.1, ali EN 60312.

(c) Življenjska doba cevi mora biti vsaj 40000 oscilacij.

Ocenjevanje in preverjanje: vlagatelj predloži poročilo o preskusu po preskusni metodi IEC 312, člen 20,2, ali EN 60312.

(d) Glavno vklopno stikalo mora delovati mehansko in električno vsaj 2500-krat.

Ocenjevanje in preverjanje: vlagatelj predloži poročilo o preskusu, v katerem je naveden uporabljeni postopek. Preskus se opravi na sesalniku s sneto sesalno šobo.

(e) Proizvajalec mora ponuditi tržno garancijo, s katero zagotavlja, da bo sesalnik deloval najmanj dve leti. Ta garancija začne veljati z dnem predaje kupcu.

Ocenjevanje in preverjanje: vlagatelj predloži kopijo garancije, ki se distribuira s proizvodom.

(f) Razpoložljivost vseh nadomestnih delov, potrebnih za pravilno delovanje proizvoda, mora biti zajamčena še vsaj 10 let po prenehanju proizvodnje.

Ocenjevanje in preverjanje: vlagatelj predloži izjavo v ta namen, skupaj z ustrezno dokazno dokumentacijo.

3. Možnost recikliranja, možnost vrnitve in recikliranje

(a) Proizvajalec mora preveriti razstavitev proizvoda in pripraviti poročilo o razstavitvi, ki je na voljo tretjim strankam na njihovo zahtevo.

Ocenjevanje in preverjanje: vlagatelj predloži izjavo o tem, skupaj s kopijo poročila o razstavitvi.

(b) Električni deli morajo biti spojeni mehansko, da se olajšata razstavitev in recikliranje.

Ocenjevanje in preverjanje: vlagatelj predloži izjavo o tem, skupaj z ustrezno dokazno dokumentacijo, v kateri so prikazani načrt proizvoda in mehanske povezave med električnimi deli. To mora potrjevati poročilo o razstavitvi, ki ga predloži vlagatelj (kakor zgoraj).

(c) Kovinski deli morajo biti lahko dostopni, da se olajšata razstavitev in recikliranje.

Ocenjevanje in preverjanje: vlagatelj predloži izjavo o tem, skupaj z ustrezno dokazno dokumentacijo, v kateri sta prikazana načrt proizvoda in dostopnost kovinskih delov. To mora potrjevati poročilo o razstavitvi, ki ga predloži vlagatelj (kakor zgoraj).

(d) Sesalnik (vključno s sesalno šobo in cevjo) ne sme vsebovati svinca, živega srebra, kadmija, šestvalentnega kroma, polibromiranih bifenilov (PBB) in/ali polibromiranih bifenil etrov (PBDE), razen kolikor dovoljuje Priloga k Direktivi 2002/95/ES Evropskega parlamenta in Sveta z dne 27. januarja 2003 o omejevanju uporabe nekaterih nevarnih snovi v električni in elektronski opremi [1] in njene naknadne spremembe.

Ocenjevanje in preverjanje: vlagatelj predloži izjavo o tem, skupaj z ustrezno dokazno dokumentacijo, v kateri so navedeni (morebitni) uporabljeni zaviralci gorenja. Dokler se v okviru navedene direktive ne določijo najvišje dovoljene koncentracije za te snovi, morata(-jo) vlagatelj in/ali njegov(-i) dobavitelj(-i) izjaviti, da te snovi niso bile namerno dodane sesalniku ali kateremu koli njegovemu sestavnemu delu.

(e) Plastični deli ne smejo vsebovati kovinskih vložkov, ki jih ni mogoče ločiti.

Ocenjevanje in preverjanje: vlagatelj predloži izjavo o tem, skupaj z ustrezno dokazno dokumentacijo, v kateri je navedena vrsta kakršnih koli kovinskih vložkov. To mora potrjevati poročilo o razstavitvi, ki ga predloži vlagatelj (kakor zgoraj).

(f) Plastični deli, težji od 25 gramov, ne smejo vsebovati kloroparafinov z verigo, dolgo 10-13 atomov C, vsebnost klora >50 utežnih % (CAS 85535-84-8).

Ocenjevanje in preverjanje: vlagatelj predloži izjavo o tem, skupaj z ustrezno dokazno dokumentacijo, v kateri so navedeni (morebitni) uporabljeni zaviralci gorenja.

(g) Plastični deli, težji od 25 gramov, ne smejo vsebovati zaviralcev gorenja ali pripravkov, ki vsebujejo snovi, katerim je dodeljeno ali se jim v času vloge lahko dodeli katerikoli od opozorilnih stavkov R45 (lahko povzroči raka), R46 (lahko povzroči dedne genetske okvare), R50 (zelo strupeno za vodne organizme), R51 (strupeno za vodne organizme), R52 (škodljivo za vodne organizme), R53 (lahko povzroči dolgotrajne škodljive učinke na vodno okolje), R60 (lahko škoduje plodnosti) ali R61 (lahko škoduje nerojenemu otroku), kakor so opredeljeni v Direktivi Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [2] in njenih naknadnih spremembah.

Ocenjevanje in preverjanje: vlagatelj in/ali njegovi dobavitelji predložijo izjavo o tem, skupaj z ustrezno dokazno dokumentacijo, v kateri so navedeni (morebitni) uporabljeni zaviralci gorenja in je za vsakega priložen varnostni list.

(h) Plastični deli, težji od 25 gramov, morajo imeti trajno oznako za identifikacijo materiala v skladu z ISO 11469.

Ocenjevanje in preverjanje: vlagatelj predloži izjavo o tem, skupaj z ustrezno dokazno dokumentacijo.

(i) Proizvajalec mora ponuditi možnost vrnitve proizvoda za recikliranje, kakor tudi vseh zamenjanih sestavnih delov, razen vrečk za prah in filtrov. Taka vrnitev mora biti brezplačna, razen kadar lokalne ali nacionalne oblasti za to določijo pristojbino.

Ocenjevanje in preverjanje: vlagatelj predloži izjavo o tem, skupaj z ustrezno dokazno dokumentacijo.

4. Hrup

Hrup (zvočna moč) mora biti deklariran na proizvodu in ne sme presegati 76 dBA (referenčna vrednost 1 pikoWatt).

Ocenjevanje in preverjanje: vlagatelj predloži poročilo o preskusu po preskusni metodi EN 60704-2-1, hrup pa mora biti deklariran v skladu z metodo EN 60704-3. Vlagatelj predloži kopijo deklaracije.

5. Emisije prahu

(a) Količina emisije prahu (Q) mora biti manjša od 0,01 mg/m3.

Ocenjevanje in preverjanje: vlagatelj predloži poročilo o preskusu po preskusni metodi EN 60312.

(b) Filtri za prah morajo biti zamenljivi in/ali pralni ter svetle barve.

Ocenjevanje in preverjanje: vlagatelj predloži izjavo o skladnosti s to zahtevo.

6. Odpornost sesalne glave proti premikanju

Odpornost sesalne glave proti premikanju (R) mora biti pod 25 N.

Ocenjevanje in preverjanje: vlagatelj predloži poročilo o preskusu po preskusni metodi EN 60312.

7. Navodila in informacije za uporabnike

Proizvod se mora prodajati skupaj z ustreznimi informacijami za uporabnika, ki vključujejo nasvete za pravilno okoljsko uporabo, zlasti:

(a) Informacije, da je porabo energije med uporabo mogoče znatno zmanjšati, če se posoda ali vrečka za prah izprazni, ko je polna (opomba: tega merila ni treba upoštevati, če proizvajalec lahko dokaže, da to ni res).

(b) Priporočilo, da je treba sesalnik izklopiti, kadar se dejansko ne uporablja.

(c) Informacije o garanciji in razpoložljivosti rezervnih delov.

(d) Podatek, da je proizvod zasnovan tako, da omogoča ustrezno recikliranje, in se ga ne sme zavreči. Nasvet, kako potrošnik lahko izkoristi proizvajalčevo ponudbo možnosti vrnitve za recikliranje.

(e) Podatek, da je bil proizvodu podeljen znak EU za okolje, s kratko razlago, kaj to pomeni, in navedbo, da je več informacij o znaku za okolje mogoče najti na spletni strani: http://europa.eu.int/ecolabel.

(f) Informacije o različnih postopkih vzdrževanja, zlasti menjavi vrečk (ali praznjenju posode za prah) in filtrov.

(g) Indikator mora pokazati, kdaj je vrečka ali posoda za prah polna in jo je treba zamenjati ali izprazniti, razen če to ni jasno vidno med normalno uporabo.

(h) Podatki o teži proizvoda.

Ocenjevanje in preverjanje: vlagatelj mora podati izjavo, da je proizvod skladen s temi zahtevami, in predložiti kopijo navodil za uporabo pristojnemu organu, ki ocenjuje vlogo.

8. Informacije na znaku za okolje

Polje 2 znaka za okolje mora vsebovati naslednje besedilo:

- učinkovito čiščenje, nizke emisije prahu, nizka raven hrupa,

- majhna poraba energije,

- povečani trpežnost in zmožnost recikliranja.

Ocenjevanje in preverjanje: vlagatelj mora podati izjavo, da je proizvod skladen s to zahtevo, in predložiti kopijo znaka za okolje, kakršen je na embalaži in/ali proizvodu in/ali spremnih dokumentih.

[1] UL L 37, 13.2.2003, str. 19.

[2] UL 196, 16.8.1967, str. 1.

--------------------------------------------------